Trein ontspoor: Dodetal styg skerpFoto: ANA Minstens 12 mense is dood toe die Shosholoza Meyl-trein Donderdagoggend buite Kroonstad in die Vrystaat ontspoor en ŉ brand deur van die treinwaens versprei het. Lt.kol. Thandi Mbambo, woordvoerder van die polisie, het aan Maroela Media gesê owerhede is steeds besig op die toneel waar brandbestryders ure lank moes spook om die brand geblus te kry. Mbambo het gesê ŉ finale dodetal sal eers later bevestig kan word. Talle beseerdes is deur verskillende ambulansdienste na hospitale gehaas. Volgens ŉ verklaring deur Shosholoza Meyl is minstens 181 passasiers beseer. Maroela Media het vroeër berig die trein het omstreeks 09:15 ontspoor toe dit ŉ vragmotor getref het wat die treinspoor oorgesteek en nie betyds uit die pad kon beweeg nie. Die trein was van Port Elizabeth na Johannesburg op pad met 429 passasiers aan boord. Shosholoza Meyl het gesê sewe treinwaens het ontspoor waarvan een ŉ kragwa is wat help met kragopwekking vir die trein. “Die kragwa het aan die brand geslaan en die vlamme het na die volgende wa versprei. Brandbestryders is op die toneel,” lui die verklaring. Daar word verneem dat die meeste van die beseerdes in die voorste waens van die trein was. Intussen is talle passasiers gestrand terwyl owerhede steeds op die toneel besig is. Volgens Shosholoza Meyl word daar steeds gesoek na passasiers wat in die ontspoorde treinwaens vasgekeer mag wees. Maroela Media se navrae is na ŉ woordvoerder van die Passasierspooragentskap van Suid-Afrika (Prasa) verwys wat nie Donderdagmiddag onmiddellik telefonies bereik kon word nie.